НАРЕДБА № 49 ОТ 5 НОЕМВРИ 2004 Г. ЗА ПОДДЪРЖАНЕ НА КАРТАТА НА ВЪЗСТАНОВЕНАТА СОБСТВЕНОСТ
ИЗДАДЕНА ОТ МИНИСТЕРСТВО НА ЗЕМЕДЕЛИЕТО И ГОРИТЕ
Обн. ДВ. бр.102 от 19 Ноември 2004г., попр. ДВ. бр.113 от 28 Декември 2004г.
Глава първа.
ОБЩИ ПОЛОЖЕНИЯ
Чл. 1. (1) С тази наредба се определят условията и редът за поддържане на картата на възстановената собственост (КВС) за земеделските и горските територии и регистрите към нея.
(2) Картата на възстановената собственост обединява данните от плана за земеразделяне, картата на съществуващите стари реални граници, картата на възстановимите стари реални граници на земеделските земи, създадени по реда на Закона за собствеността и ползването на земеделските земи (ЗСПЗЗ), и картата на възстановената собственост върху гори и земи от горския фонд, създадена по реда на Закона за възстановяване на собствеността върху горите и земите от горския фонд (ЗВСГЗГФ).
(3) Включването в КВС на данни, които са обект на кадастрална и специализирани карти по смисъла на Закона за кадастъра и имотния регистър (ЗКИР), тяхното поддържане и ползването им се извършва по договор между министъра на земеделието и горите и съответното ведомство или община. 
(4) Извън случаите по ал. 3 включването в КВС, поддържането и ползването на данни за промени, настъпили в резултат от изпълнението на инвестиционни проекти за изграждане на техническата инфраструктура по Закона за устройство на територията (ЗУТ), се извършва по договор с инвеститора/възложителя.
(5) Данни за сгради и други съоръжения в поземлените имоти могат да се нанасят допълнително в КВС по искане на заинтересувани лица.
(6) Данните по ал. 3 - 5 се предоставят и приемат в "ZEM формат".

Чл. 2. Картата на възстановената собственост служи за изработването на:
1. планове за обезщетяване на собственици на невъзстановени имоти по ЗСПЗЗ и ЗВСГЗГФ;
2. планове за оземляване на безимотни и малоимотни граждани;
3. карта на масивите за ползване на земеделските земи (КМП);
4. лесоустройствени проекти (ЛУП), база данни и регистри по чл. 27 и 29 от Закона за горите (ЗГ);
5. карта на лозарски райони, микрорайони и масиви по Закона за виното и спиртните напитки;
6. подробни устройствени и парцеларни планове за промяна на предназначението на земеделските и горските територии;
7. карта на хидромелиоративната инфраструктура по чл. 19 от Закона за сдружения за напояване;
8. специализирани карти, схеми и устройствени планове, предвидени в друг закон или нормативен/административен акт;
9. карта на земеделското стопанство и земеделските парцели;
10. баланси по различни видове характеристики: вид територия по предназначение, вид собственост, начин на трайно ползване, почвена категория и др.;
11. кадастрална карта.

Чл. 3. (1) Общинската служба по земеделие и гори (ОСЗГ) по писмено искане на собствениците, съда или на други оправомощени органи и заинтересувани лица издава и заверява скици на поземлените имоти и заверява проекти за разделяне и обединяване на поземлени имоти от картата на възстановената собственост.
(2) Скицата на поземления имот е копие от картата на възстановената собственост и отразява състоянието на имота към датата на издаването й съгласно данните в регистъра. Скицата се издава по образец приложение № 1 - за земеделски земи, и приложение № 2 - за гори и земи от горския фонд.
(3) Скицата е валидна за срок 6 месеца. Скицата може да се презаверява от ОСЗГ при липса на изменения в данните за имота.

Чл. 4. Общинската служба по земеделие и гори по писмено искане на собствениците и/или ползвателите издава и заверява копия от картата на масивите за ползване с валидност за съответната стопанска година или за срока на споразумение по чл. 37в ЗСПЗЗ.

Чл. 5. За дейностите и услугите, извършвани по реда на тази наредба, се заплащат държавни такси съгласно тарифа, одобрена от Министерския съвет по чл. 31, ал. 2 ЗСПЗЗ.

Глава втора.
КАРТА НА ВЪЗСТАНОВЕНАТА СОБСТВЕНОСТ
Раздел I.
Дейности и ред за създаване на картата на възстановената собственост
Чл. 6. (1) Създаването на картата на възстановената собственост обхваща:
1. обединяване на цифровите данни от плановете и картите по чл. 1, ал. 2 за възстановената собственост върху земеделските земи, горите и земите от горския фонд;
2. отстраняване на констатирани при обединяването несъответствия във:
а) общата граница между земеделските, горските, териториите по § 4 ЗСПЗЗ и стопанските дворове на прекратените организации по § 12 ЗСПЗЗ, защитените, нарушените и транспортните територии, водните течения и водните площи;
б) землищните граници; 
3. отстраняване на несъответствия, непълноти и грешки в местоположението и данните за имотите, засегнати от дейностите по т. 2;
4. коригиране на кодове за: трайно предназначение на териториите, начина на трайно ползване на поземлените имоти, вид собственост, начин на възстановяване на имотите и др.;
5. въвеждане и актуализиране на данни за собственици в регистрите към КВС. 
(2) Установените несъответствия в общата граница между урбанизирани територии и земеделски и горски територии се отстраняват по реда на ЗКИР.

Чл. 7. Министърът на земеделието и горите издава заповед за създаване и поддържане на КВС по землища и общини.

Чл. 8. В резултат от изпълнението на дейностите за създаване на КВС изпълнителят на техническите дейности, определен по реда на Закона за обществените поръчки (ЗОП), предава в ОСЗГ следните материали:
1. карта на възстановената собственост на землището - в цифров и графичен вид (върху паус);
2. регистър на поземлените имоти - в цифров вид и на хартия;
3. регистър на собствениците - в цифров вид и на хартия;
4. анализ на грешките и предложение за начина на тяхното отстраняване;
5. магнитен носител за еднократен запис на данните по т. 1 и 2.

Чл. 9. (1) Картата на възстановената собственост се приема от комисия, назначена от директора на областната дирекция "Земеделие и гори" (ОД "ЗГ"), с председател - представител на ОД "ЗГ", и членове - представители на ОСЗГ, регионалното управление на горите (РУГ), на държавното лесничейство (ДЛ)/държавната дивечовъдна станция (ДДивС) и Агенцията по кадастъра. В състава на комисията могат да се включват и представители на други заинтересувани ведомства и администрации по преценка на директора на ОД "ЗГ".
(2) Комисията съставя протокол за констатациите, който се придружава от автоматично генериран протокол за тестване на цифровия модел на КВС. Протоколът на комисията съдържа реда и сроковете за отстраняване на несъответствията, непълнотите и грешките и се одобрява от определено от министъра на земеделието и горите лице.

Раздел II.
Съдържание на регистрите към картата на възстановената собственост
Чл. 10. (1) Регистрите към КВС обединяват данни за имотите и собствениците съгласно тази наредба.
(2) За всеки имот от картата на възстановената собственост се открива партида въз основа на влезлите в сила решения за възстановяване на правото на собственост и други актове към деня на заповедта по чл. 7, посочени в приложение № 3. Номерът на партидата съвпада с номера на имота.
(3) Партидите се състоят от следните части:
1. част "А" - данни за имота;
2. част "Б" - собственици;
3. част "В" - вещни права, сервитути, наем и аренда, искови молби;
4. част "Г" - ипотеки;
5. част "Д" - възбрани и други тежести;
6. част "Е" - административни ограничения на ползването.
(4) Съдържанието на партидите е съгласно приложение № 4. Партидите се подреждат по възходящ ред на номерата.
(5) Записът на партидите е в цифров вид и на хартия. 
(6) Документите, послужили като основание за първоначално регистриране и регистриране на промени, се съхраняват в досието на партидата. 
(7) Досиетата на партидите се съхраняват в ОСЗГ.

Чл. 11. (1) За имотите, представляващи пътища, жп линии, дерета, оврази, водни течения, водни площи и други подобни, не се откриват партиди, освен когато това е предвидено в договорите по чл. 1, ал. 3 и 4.
(2) Партидите на имотите, свързани с отбраната и националната сигурност, се откриват по искане на съответния министър.
(3) За имотите, предоставени за стопанисване от общината, не се откриват партиди.

Чл. 12. (1) Общинската служба по земеделие и гори създава и поддържа следните регистри за служебно ползване:
1. регистър на имоти, който се отпечатва по възходящ ред на номерата на имотите по землища еднократно;
2. регистър на собствениците, който се отпечатва по азбучен ред на собствениците по землища еднократно;
3. регистър на промените за регистъра на имоти, който се отпечатва при необходимост за определен период от време;
4. регистър на промените за регистъра на собственици, който се отпечатва при необходимост за определен период от време.
(2) Регистрите по ал. 1 се водят по образец, утвърден от министъра на земеделието и горите.

Чл. 13. Средствата по създаването на картата на възстановената собственост са за сметка на бюджета на Министерството на земеделието и горите.

Глава трета.
ПОДДЪРЖАНЕ НА КАРТАТА НА ВЪЗСТАНОВЕНАТА СОБСТВЕНОСТ
Раздел I.
Общи положения
Чл. 14. (1) Дейностите и услугите за поддържането на КВС обхващат:
1. предоставяне на данни от КВС;
2. съгласуване на проекти и/или нанасяне на проектни и окончателни промени в данните за границите и правното положение на поземлените имоти и други елементи на КВС;
3. отразяване на промени в регистрите;
4. издаване на съответните удостоверителни документи.
(2) Поддържането на КВС по ал. 1 се извършва за целите или в резултат от провеждането на процедури, предвидени в ЗСПЗЗ, ЗВСГЗГФ, Закона за опазване на земеделските земи (ЗОЗЗ), Закона за подпомагане на земеделските производители (ЗПЗП) или в друг нормативен акт, като: 
1. отстраняване на грешки и закононарушения, допуснати при възстановяване на собствеността на земеделските земи, горите и земите от горския фонд; 
2. отразяване на ЛУП;
3. изпълнение на съдебни решения;
4. отразяване на границите и данните за поземлените имоти, за които има одобрена кадастрална карта и кадастрални регистри, изработени по реда на чл. 35а ЗКИР; 
5. отразяване на влезлите в сила решения на комисиите по чл. 17, ал. 1 ЗОЗЗ;
6. отразяване на изпълнени инвестиционни проекти по ЗУТ;
7. делба и обединяване на имоти;
8. промяна на собствеността и други обстоятелства за правното положение на имот или част от имот.
(3) Министърът на земеделието и горите одобрява методика за определяне на цените на техническите дейности при поддържане на КВС, чиито източник на финансиране са бюджетни средства.

Чл. 15. (1) Поддържането на КВС се извършва от ОСЗГ по землища.
(2) Дейностите по поддържане на картата на възстановената собственост имат за предмет поземлените имоти в земеделските и горските територии независимо от вида на собствеността и начина на възстановяването им.

Чл. 16. Общинската служба по земеделие и гори поставя на видно място:
1. копие от заповедта по чл. 7;
2. информация за изпълнителя на техническите дейности; 
3. списък на услугите и сроковете за изпълнение;
4. тарифата за таксите, събирани от органите по поземлена собственост;
5. съобщение за прекратяване на дейността по поддържане на КВС и по издаване на скици от нея.

Чл. 17. Поддържането на КВС се извършва по молба на физически или юридически лица или служебно.

Раздел II.
Промени по молба на физически и юридически лица
Чл. 18. (1) Молба за извършването на промени в КВС и регистрите към нея подават физически или юридически лица, които са:
1. собственик или носител на ограничено вещно право върху имота;
2. други заинтересувани лица, когато това е предвидено в закон или в друг нормативен акт.
(2) Молба за вписване на договори и промени в част "В" на партидата на имота могат да подават и лица, които са арендатор, наемател или ползвател на поземления имот на друго законно основание.
(3) Молбата се подава лично или чрез представител и към нея се прилагат: 
1. документи, удостоверяващи качеството на лицето по ал. 1 и 2;
2. актове и документация съобразно основанието на исканата промяна;
3. пълномощно - когато молбата се подава от представител;
4. копие от договор по чл. 1, ал. 3 и 4; 
5. документ за внесена такса.
(4) Алинеи 1 - 3 съответно се прилагат и за молбите до ОСЗГ за извършване на дейности по договор с ведомства и юридически лица, както и при предоставяне на услуги, които не включват промени в КВС. 
(5) За извършване на технически дейности с цел окрупняване на имоти по чл. 37д ЗСПЗЗ и чл. 78 ППЗСПЗЗ заинтересуваните лица подават молба по образец и прилагат предварителен договор за замяна или покупко-продажба на земеделски земи.
(6) За получаване на решението на компетентния орган, издал разрешение за промяна на трайното предназначение на поземлен имот, заинтересуваните лица представят удостоверение от ОСЗГ за подадена молба за отразяване на промяната в КВС и документ за платена държавна такса.

Чл. 19. (1) Началникът на ОСЗГ или упълномощено от него длъжностно лице одобрява молбите и ги предава за изпълнение с възлагателно писмо на изпълнителя на техническите дейности в 7-дневен срок от подаването на молбата.
(2) Началникът на ОСЗГ със заповед определя длъжностното лице, отговорно за осъществяването на контактите с изпълнителя на техническите дейности и лицата, поискали извършването на услуги.

Чл. 20. (1) Общинската служба по земеделие и гори вписва молбите във входящ регистър, определя стойността на услугата, издава фактура на заявителя и отбелязва номера на фактурата в молбата, както и номера на възлагателното писмо.
(2) В случаите, когато за извършване на услугата е необходимо присъствието на заявителя или упълномощено от него лице, ОСЗГ писмено го уведомява за времето и мястото на явяване.

Чл. 21. (1) Услугите се извършват в срок до 30 дни от подаването на молбата. 
(2) Срокът за изпълнение се удължава с дните на забавата поради неявяване, неосигурен достъп или неоказано друго необходимо съдействие от заявителя или упълномощено от него лице, както и при обективна невъзможност, включително при неблагоприятни метеорологични условия.

Чл. 22. (1) Изпълнителят извършва услугите в съответствие с техническото задание към договора и предава резултатите от изпълнението в ОСЗГ.
(2) Началникът на ОСЗГ оформя приемателен протокол и одобрява с полагане на подпис и дата предадените от изпълнителя материали. 
(3) Длъжностното лице от ОСЗГ предава на заявителя или на упълномощено от него лице документите, изготвени в изпълнение на услугата, срещу подпис във входящия регистър.

Чл. 23. (1) Геодезически измервания задължително се извършват при:
1. идентифициране и трасиране на имоти в съществуващи и възстановими стари реални граници; 
2. въвод във владение по чл. 32 ППЗСПЗЗ и чл. 13, ал. 14 ЗВСГЗГФ; 
3. изработване на планове за обезщетяване и оземляване;
4. констатиране на явна фактическа грешка;
5. в случаите на чл. 76, ал. 2 ППЗСПЗЗ. 
(2) За мястото, деня и часа за извършването на дейностите по ал. 1 по предложение на изпълнителя ОСЗГ писмено уведомява собственика, по възможност и съседи на имота, а когато имотът е гора или земя от горския фонд - и ДЛ/ДДивС, като в този случай съобщението може да бъде изпратено и по факса.
(3) В резултат на извършените дейности по ал. 1 изпълнителят нанася в КВС промените, като ги представя в ОСЗГ за приемане и одобряване заедно със скици и документация в обхват и съдържание в зависимост от вида на приложената процедура.
(4) Общинската служба по земеделие и гори изготвя протокол за заснетия имот или протокол за въвод във владение на трасирания имот.

Раздел III.
Служебни промени
Чл. 24. (1) Картата на възстановената собственост и регистрите към нея се поддържат служебно в следните случаи:
1. за земеделските територии:
а) обезщетяване на собствениците със земеделски земи чрез изработване на план за обезщетяване на основание на чл. 19, ал. 18 ППЗСПЗЗ;
б) оземляване на безимотни и малоимотни граждани със земеделски земи на основание на чл. 38 ППЗСПЗЗ и чл. 19 и 24 от Наредбата за оземляване на безимотни и малоимотни граждани (НОБМГ);
в) продажба чрез търг на земи от държавния поземлен фонд с поименни компенсационни бонове по чл. 35, ал. 3 ЗСПЗЗ;
г) извършването на замени и покупко-продажби между съседни имоти с цел тяхното окрупняване по реда на чл. 37д, ал. 1 ЗСПЗЗ;
д) замени по реда на чл. 27, ал. 6, т. 3 ЗСПЗЗ за имотите, които се включват в държавния поземлен фонд;
е) придобита собственост от държавата по чл. 3, ал. 4 ЗСПЗЗ и чл. 12, ал. 2 ППЗСПЗЗ;
ж) въвеждане на данните в цифровия вид на изработените планове на стопанските дворове на заличените организации по § 12 ЗСПЗЗ;
з) промяна на начина на трайното ползване на поземлените имоти по чл. 26б, ал. 1 и 2 ППЗСПЗЗ, както и при новосъздадени трайни насаждения;
и) регистриране на договорите за аренда и наем в имотите от държавния поземлен фонд (ДПФ); 
к) данни по чл. 7, ал. 5 ЗСПЗЗ, постъпили в ОСЗГ;
2. за горските територии:
а) обезщетяване на собственици с гори и земи от държавния горски фонд (ДГФ);
б) придобита собственост от държавата на основание чл. 8, ал. 4 ЗВСГЗГФ;
в) предоставените от собствениците гори и земи от горския фонд по договор с ДЛ/ДДивС за управление на основание чл. 26, ал. 2 ЗГ;
г) отписване от баланса на ДГФ на залесени и самозалесили се земеделски земи, включени в горския фонд, на основание чл. 9, ал. 3 от Наредба № 14 от 1999 г. за реда, процедурата и режима на възстановените земеделски земи по чл. 10, ал. 5 и § 9 ЗСПЗЗ (ДВ, бр. 76 от 1999 г.);
д) изключване от баланса на горския фонд на незалесените земеделски земи на основание чл. 9, ал. 4 от Наредба № 14 от 1999 г.;
е) включване в баланса на ДГФ на основание чл. 11 от Наредба № 14 от 1999 г. на залесени и самозалесили се земеделски земи от ДПФ;
ж) строителство на обекти за нуждите на ДГФ при условията на чл. 81 ЗГ;
з) отразяване и актуализиране на ЛУП по землища, предоставени от Националното управление по горите (НУГ).
(2) Финансирането на дейностите по т. 2 на ал. 1 е за сметка на бюджетните средства на НУГ.
(3) Служебни промени, представляващи отстраняване на грешки от неправилно въведени имена на собственици и кодове за вид територия (ВТ), начин на трайно ползване (НТП), вид собственост (ВС) и подобни на тях с технически характер, се извършват въз основа на възлагателно писмо от ОСЗГ.

Чл. 25. (1) При промяна на границите на повече от 30 на сто от броя на имотите изпълнителят изчертава наново цялата карта в подходящ мащаб и подготвя пълна разпечатка на регистъра по собственици, но не повече от един път за календарна година.
(2) (Попр. – ДВ, бр. 113 от 2004 г.) В случаите по чл. 17, ал. 8 ЗСПЗЗ и чл. 13, ал. 9 и 10 ЗВСГЗГФ ОСЗГ временно преустановява издаването на документи и скици за засегнатите имоти до влизането в сила на изменението на картата на възстановената собственост.

Раздел IV.
Изисквания при разделяне и обединяване на имоти
Чл. 26. (1) При разпореждане, делба или прехвърляне на реална част от поземлен имот не се допуска обособяване на части с размери, по-малки от размерите, определени в чл. 72 от Закона за наследството, съответно в § 3, ал. 1 ЗВСГЗГФ.
(2) При обособяването на реални части от имот в отделни имоти или при разделянето на имот достъпът до новообразуваните имоти се урежда съгласно чл. 37 от Закона за опазване на селскостопанското имущество и чл. 87, ал. 1 ЗГ.
(3) Обединяване на имоти се допуска, когато те принадлежат на един собственик, имат обща граница и са разположени на територията на едно землище.

Чл. 27. Обособяването на реални части от имоти се извършва при спазване на следните изисквания:
1. лице - не по-малко от 12 м за имот в земеделска територия и не по-малко от 10 м за имот в горска територия, когато граничат с път;
2. посоката на най-големия наклон по възможност да е по късата страна на имота в земеделската територия;
3. широчината на пътен подход или подход при право на преминаване - 2,5 м за имоти в земеделската територия;
4. специфични агротехнически, строителни, хидромелиоративни, противоерозионни или други правила и норми от земеустройствен и лесоустройствен характер.

Чл. 28. (1) Скицата - проект за делба, разделяне или обединяване на имоти, съдържа:
1. граници на имота;
2. номер на имота;
3. номера на съседните имоти;
4. начин на трайно ползване на имота и на съседните имоти;
5. съществуващи сгради и съоръжения със сервитутните им граници;
6. номера на граничните точки;
7. проектни граници;
8. номера на новопроектираните имоти;
9. граници на учредяваното право на преминаване през съседни имоти;
10. дата, подпис и печат на изпълнителя на техническите дейности.
(2) Скицата-проект се придружава от документация, която съдържа:
1. данни за имотите, които се разделят или обединяват:
а) наименование на общината и пълен номер на имота, включващ код по ЕКАТТЕ на землището;
б) местност;
в) площ в дка (с точност три знака след десетичния знак);
г) трайно предназначение и начин на трайно ползване на имота;
д) категория при неполивни условия;
е) таксационна характеристика за гори и земи от горския фонд;
ж) номера и координати на граничните точки в координатна система от 1970 г.;
з) номерата, начина на трайно ползване и данни за собствениците на съседните имоти;
2. данни за собственика на имота, който се разделя, или на имотите, които се обединяват:
а) име (собствено, бащино и фамилно) или наименование, единен граждански номер/личен номер на чужденеца или код по БУЛСТАТ;
б) постоянен адрес (адрес на управление);
в) документ за право на собственост;
3. ипотеки и други тежести на имота, който се разделя, или на имотите, които се обединяват;
4. административни ограничения на имота, който се разделя, или на имотите, които се обединяват;
5. данни за новообразуваните имоти:
а) номера;
б) координати на граничните точки;
в) площ в дка;
г) площ на правото на преминаване и номера на имотите, през които се преминава;
6. данни по т. 2 за собствениците на новообразуваните имоти.
(3) Проектът от цифровия вид се изчертава в подходящ мащаб в съответствие с изискванията за кодиране на линиите и цветовете съгласно приложение № 5 и се предава в три екземпляра на ОСЗГ.

Чл. 29. (1) Молбите за одобряване на проекти за обособяването на части от имоти, доброволна делба или обединяване се завеждат в отделен входящ регистър. 
(2) Началникът на ОСЗГ одобрява представения от заявителя проект.
(3) Отказът за одобряване на проекта подлежи на обжалване по реда на Закона за административното производство.
(4) Новите граници се отразяват в КВС като проектни до трансформирането им в окончателни след представянето на документ със съответното правно действие или молба на заинтересуваното лице за тяхното заличаване.

Раздел V.
Изисквания за номериране на имотите
Чл. 30. (1) Всеки поземлен имот, предмет на КВС, се означава с номер, който не може да се повтаря с друг номер на имот за територията на страната.
(2) За имотен номер по смисъла на тази наредба се счита и номерът на новообразуван имот по проект за разделяне или обединяване на поземлен имот. 
(3) Новопроектираните имоти се означават със следващите по възходящ ред номера в масива.
(4) Номерът на имота се посочва във всички актове, с които се прехвърля право на собственост и се учредяват, прехвърлят, изменят или прекратяват вещни права върху имота, в договорите за аренда, за наем или ползване, както и при изготвяне на оценка на имота. Към актовете се прилага заверена от ОСЗГ скица.

Раздел VI.
Специфични изисквания при поддържане на КВС
Чл. 31. Проектите за оземляване се изработват съгласно Наредбата за оземляване на безимотни и малоимотни граждани (обн., ДВ, бр. 87 от 2000 г.; изм. и доп., бр. 101 от 2001 г., бр. 115 от 2002 г.) и ППЗСПЗЗ.

Чл. 32. Цифровият вид на проектите за парцеларни планове, подробни устройствени планове и инвестиционни проекти се съгласува от ОСЗГ относно съвместимост с КВС.

Чл. 33. (1) Промените се обозначават съгласно изискванията за кодиране на линиите и цветовете - приложение № 5. 
(2) Изпълнителят нанася с червен цвят промените на границите и номерата на имотите върху картата на възстановената собственост.

Глава четвърта.
ПОДДЪРЖАНЕ НА РЕГИСТРИТЕ КЪМ КВС
Чл. 34. (1) Всяко изменение на актовете, послужили за първоначално откриване на партидата, е основание за промяна в съответната й част. В случаите по чл. 17, ал. 8 ЗСПЗЗ и чл. 13, ал. 10 ЗВСГЗГФ промените се отразяват след влизане в сила на изменението на картата на възстановената собственост.
(2) В партидата се записват задължително следните данни: 
1. номер и дата на издаване на акта;
2. номер и дата на вписване в службата по вписванията за нотариалните актове, договорите за продажба на земи от държавния поземлен фонд и общинския поземлен фонд и другите подлежащи на вписване актове;
3. от кого е издаден актът.

Чл. 35. (1) Промените на собствеността в партидите на регистъра, както и откриването на нови партиди се отразяват на основание на актовете, посочени в приложение № 6.
(2) Ограничените вещни права и договорите за наем и аренда се отразяват в част "В" на партидата въз основа на актовете, посочени в приложение № 7. Сервитутите, учредени с административен акт, се вписват в част "Е".
(3) Исковите молби и другите актове, посочени в приложение № 8, се отразяват в част "В" на партидата след вписване в службата по вписванията. 
(4) Ипотека в част "Г" на партидата се вписва, подновява и заличава при спазване на поредността на ипотеките в службата по вписванията въз основа на актовете, посочени в приложение № 9.
(5) Възбраните и другите тежести се вписват и заличават в част "Д" на партидата въз основа на актовете, посочени в приложение № 10, по реда на ал. 4. Възбраната по чл. 37д, ал. 2 ЗСПЗЗ се вписва служебно от ОСЗГ.
(6) В партидата на имота, за който не е извършен въвод във владение, това обстоятелство се вписва в част "Е".

Чл. 36. (1) Партидата отразява актуалното състояние на имота. 
(2) Информация за извършените с имота промени се предоставя чрез удостоверение за история на имота по реда на глава осма. 
(3) Когато въз основа на влязлото в сила решение за възстановяването на собствеността е издаден нотариален акт по чл. 483, ал. 1 от Гражданския процесуален кодекс, той се вписва в част "А" на партидата.

Чл. 37. (1) Партиди на новообразувани имоти се откриват след преобразуването на проектните граници в окончателни по реда на чл. 29, ал. 4 съобразно проект, приложен като неразделна част от акта по чл. 35, ал. 1 - приложение № 6.
(2) Новите партиди на обособените в самостоятелни имоти части (дялове) се номерират със следващите поредни номера, а партидата, от която са обособени, се закрива и се архивира за справки. Номерата на новообразуваните партиди се посочват в закритата, както и номерът на закритата партида - в новообразуваните.
(3) Обединяването на два или повече имота се извършва по реда на ал. 1 и 2.
(4) Сградите и другите съоръжения се отбелязват към част "А" на партидата на поземления имот, в който са разположени.

Чл. 38. (1) Длъжностното лице, което е извършило вписването в партидата, отразява датата на промяната във входящия регистър по чл. 20, ал. 1.
(2) Промените се вписват в 7-дневен срок от получаването на копията от службата по вписванията и другите задължени ведомства или от заинтересуваните лица.
(3) Данните се заличават чрез зачертаване така, че те да останат четливи. Данните за предишните собственици се съхраняват и в цифров вид на магнитен носител за еднократен запис като архив. При вписвания и заличаване в партидите и досиетата длъжностното лице поставя датата на вписване/заличаване, подписва се, а в цифровия запис се въвежда съответен индикатор.

Чл. 39. Регистрите към КВС се водят по раздели за земеделските земи и за горите и земите от горския фонд.

Глава пета.
КАРТА НА ПОЛЗВАНЕТО НА ЗЕМЕДЕЛСКИТЕ ЗЕМИ
Чл. 40. Създаването на карта на ползването на земеделските земи и регистрите към нея обхваща следните дейности:
1. изготвяне на регистър за ползването по имоти въз основа на данните от декларациите по чл. 69 и 70 ППЗСПЗЗ и отразяване върху копие от КВС; 
2. определяне на масивите за ползване и формата на стопанисването им съгласно споразумение по чл. 37в ЗСПЗЗ и нанасянето им в регистъра и върху копие от КВС;
3. отразяване на приетите възражения по чл. 77 ППЗСПЗЗ;
4. изготвяне на окончателна КМП и регистри за съответната стопанска година или за срока на споразумението.

Чл. 41. В резултат на извършената работа изпълнителят на техническите дейности предава в ОСЗГ следните материали:
1. карта на масивите за ползване на землището - в цифров и графичен вид (върху паус);
2. регистър на масивите за ползване за землището - в цифров и текстов вид (на хартия);
3. регистър на собствениците и ползвателите по масиви за ползване за землището - в цифров и текстов вид (на хартия);
4. трасировъчен карнет в случаите по чл. 76, ал. 2 ППЗСПЗЗ.

Чл. 42. (1) Общинската служба по земеделие и гори създава и поддържа за служебно ползване следните регистри към КМП:
1. регистър на масивите, който се отпечатва по възходящ ред на номерата на масивите по землища;
2. регистър на собствениците и ползвателите по масиви за ползване, който се отпечатва по землища. 
(2) Регистрите по ал. 1 се създават за всяка стопанска година или за срока на споразумението по образец, одобрен от министъра на земеделието и горите.

Чл. 43. Средствата по създаването на картата на масивите за ползване и регистрите са за сметка на бюджета на МЗГ.

Чл. 44. Поддържането на картата на масивите за ползване обхваща отразяване на измененията в споразумението по чл. 37в ЗСПЗЗ чрез нанасяне на изменения и допълнения в картата и в регистрите на масивите за ползване по реда на чл. 75 ППЗСПЗЗ.

Чл. 45. При създаването и поддържането на КМП се ползват и данните от регистъра на земеделските производители, както и от входящия дневник и копията на заверените анкетни карти с анкетни формуляри съгласно Наредба № 3 от 1999 г.за създаване и поддържане на регистър на земеделските производители (обн., ДВ, бр. 10 от 1999 г.; изм., бр. 106 от 2000 г., бр. 99 от 2001 г., бр. 39 от 2002 г. и бр.1 от 2003 г.).

Глава шеста.
ТЕХНИЧЕСКИ ДЕЙНОСТИ
Чл. 46. Техническите дейности по тази наредба се извършват от правоспособни лица, вписани в регистъра по чл. 12, т. 7 ЗКИР.

Чл. 47. (1) Министърът на земеделието и горите възлага по реда на Закона за обществените поръчки извършването на техническите дейности по тази наредба. 
(2) Общинската служба по земеделие и гори възлага на изпълнителя на техническите дейности с възлагателни писма дейностите по изпълнение на договора по ал. 1.

Чл. 48. (1) Изпълнителят на техническите дейности предава на ОСЗГ актуализирани данни в цифров вид в резултат от изпълнението на всяко поредно възлагателно писмо по чл. 47, ал. 2 и в сроковете, установени в него, но не повече от 30 дни. 
(2) Служебните промени в КВС се приемат от комисия, назначена от директора на ОД "ЗГ" в състав: представители на ОД "ЗГ" и ОСЗГ, а в случаите на чл. 24, ал. 1, т. 2 - и представител на РУГ/ДЛ/ДДивС.
(3) Протоколът на комисията по ал. 2 се одобрява от директора на ОД "ЗГ" и се утвърждава от директора на специализираното звено в МЗГ.

Глава седма.
СПОМАГАТЕЛНИ РЕГИСТРИ
Чл. 49. (1) Общинската служба по земеделие и гори води следните спомагателни регистри:
1. входящ регистър за молби и искания за изменение на КВС - приложение № 11;
2. регистър за справки - приложение № 12;
3. входящ регистър за декларациите на собствениците на земеделски земи за формата на стопанисване и начина на трайно ползване по землища (чл. 69 ППЗСПЗЗ); 
4. входящ регистър за декларациите на ползвателите на земеделски земи на ползваните от тях земи по землища (чл. 70 ППЗСПЗЗ); 
5. регистър за споразумения за уедряване на ползването и създаване на масиви за ползване по землища (чл. 73 ППЗСПЗЗ ); 
6. регистър на договорите за аренда и наем съгласно Наредба № 6 от 1999 г. за условията и реда на регистрация на договорите за аренда в поземлените комисии (ДВ, бр. 18 от 2000 г.);
7. регистър на начина на трайно ползване на земеделските земи, оризови полета, масиви с трайни насаждения;
8. регистър на земеделските земи с изградени хидромелиоративни съоръжения;
9. регистър на водоползвателите;
10. регистър на ползването на земеделските земи по култури.
(2) Регистрите по ал. 1 се водят по образец, утвърден от министъра на земеделието и горите.

Глава осма.
РЕД ЗА ИЗВЪРШВАНЕ НА СПРАВКИ ОТ КВС И РЕГИСТРИТЕ КЪМ НЕЯ
Чл. 50. (1) Всеки може да поиска справка за вписванията в регистрите за отделни имоти при спазване изискванията на Закона за защита на личните данни и на Закона за класифицираната информация.
(2) Заявителят не може да изисква предоставянето на данни, предназначени за служебно ползване или представляващи друга защитена по закон информация.

Чл. 51. (1) Справките са устни и писмени и се извършват от ОСЗГ въз основа на молба, вписана в регистъра за справки. 
(2) Удостоверение за определена партида или копие от партидата, отразяваща правното състояние на имота към момента на справката по наличните в регистъра данни, се издава само по писмена молба. Справките се издават само за сведение и нямат правното значение на справка в службата по вписванията, което изрично се посочва в тях.
(3) За имотите, предоставени за стопанисване от общината, се издават справки за:
1. имот, който не е заявен за възстановяване съгласно чл. 19 ЗСПЗЗ;
2. имот с неустановени граници по чл. 18д, ал. 5 ППЗСПЗЗ.
(4) Справката по ал. 3 е по образец, утвърден от министъра на земеделието и горите, и съдържа данни за вида на територията по чл. 18г, ал. 1 ППЗСПЗЗ, в която попада имотът.
(5) Удостоверения във връзка с искове по чл. 11, ал. 2 ЗСПЗЗ и чл. 13, ал. 2 ЗВСГЗГФ се издават по молба на заинтересуваните лица съгласно чл. 18, ал. 3, т. 1, 3 и 5. 
(6) Справки в досието на партидата, включително и издаване на копия от съдържащите се в него документи, се извършват след подаване на писмена молба.

Чл. 52. По писмена молба на заинтересувани лица се издават справки по образец за:
1. извършените дейности по чл. 14, ал. 2, т. 6;
2. данни за имотите за изготвяне на данъчна оценка;
3. данни за имотите за издаване на оценки по реда на Наредбата за условията и реда за установяване на текущи пазарни цени на земеделските земи (обн., ДВ, бр. 64 от 1998 г.; изм., бр. 31 от 2003 г.).

Чл. 53. Справките по КВС и регистрите към нея се заплащат по реда на тарифата по чл. 5, ал. 1.

Допълнителни разпоредби

§ 1. По смисъла на тази наредба:
1. "ZEM формат" е структурата и съдържанието на записа в цифров вид на данните от КВС и регистрите към нея, както и номенклатурите на кодовете, одобрени от министъра на земеделието и горите, и се публикува на страницата на МЗГ в интернет. 
2. Термините "земеделски земи" и "гори и земи от горския фонд" съответстват на термините "земеделски територии" и "горски територии" по чл. 7 ЗУТ.

§ 2. Правомощията на министъра на земеделието и горите по прилагането на наредбата могат да се упражняват и от писмено упълномощени от него лица.

Преходни и Заключителни разпоредби

§ 3. (1) Създадените по реда на отменената Наредба за поддържане и осъвременяване на картата на възстановената собственост карти и регистри на възстановената собственост запазват действието си.
(2) Започнатите процедури по създаване и поддържане на КВС се довършват по реда, предвиден в тази наредба.

§ 4. (1) След обнародване в "Държавен вестник" на заповедта по чл. 35, ал. 1 ЗКИР или в 30-дневен срок от поискването им от Агенцията по кадастъра (АК) Министерството на земеделието и горите предава на АК актуална карта на възстановената собственост и регистър на имотите към нея, одобрени по реда на ЗСПЗЗ и ЗВСГЗГФ по землища. Данните се предават в цифров вид на магнитен носител за еднократен запис, в графичен и писмен вид. 
(2) Предаването на копия от всички актове, с които се признава и възстановява право на собственост и друго вещно право върху недвижими имоти в земеделски земи, гори и земи от горския фонд, както и влезлите в сила актове, с които се възстановяват правата на собствениците по ЗСПЗЗ и ЗВСГЗГФ, се извършва с приемно-предавателен протокол между съответната общинска служба по земеделие и гори и службата по кадастъра. ОСЗГ удостоверяват верността на предоставените данни. 
(3) Предоставянето на информацията по ал. 1 и 2 е безвъзмездно с изключение на действителните разходи, направени за създаване на копия от документацията или при условията на договор между МЗГ и МРРБ.
(4) Информацията по § 4, ал. 2 ЗКИР се предава от ОД "ЗГ" на службата по кадастъра по електронен път и/или магнитен носител.
(5) Министърът на земеделието и горите уведомява ОД "ЗГ" и ОСЗГ за прекратяването на дейността й по поддържане на КВС и по издаване на скици от нея считано от деня, следващ изтичането на 30 дни от датата на обнародване в "Държавен вестник" на заповедта по чл. 49, ал. 1 ЗКИР за одобряването на кадастралната карта и кадастралните регистри.

§ 5. Тази наредба се издава на основание § 4, ал. 1, т. 3 ЗКИР.

§ 6. Наредбата за поддържане и осъвременяване на картата на възстановената собственост (обн., ДВ, бр. 3 от 1996 г.; изм. и доп., бр. 9 от 2001 г., загл. изм. бр. 9 от 2001 г.) се отменя.

§ 7. Картата на възстановена собственост и другите данни и материали, изработени във връзка с прилагането на ЗСПЗЗ, ЗВСГЗГФ и на тази наредба, се съхраняват по ред, определен в инструкция на министъра на земеделието и горите.

Приложение № 1 към чл. 3, ал. 2

СКИЦА	
№ ........./............ 20... г.	
М 1: ............	
 	
на имот с номер ХХХХХХ в землището на гр. (с.) ............	
с ЕКАТТЕ ................, общ. ............	
Имотът е собственост на:	
1. ........................, гр. (с.) ...............	
Документ:.................. от ......... г.	
Площ на имота: ....., ..... дка Начин на трайно 	
ползване: ...............	
Категория на земята при неполивни условия:	
Имотът се намира в местността "........................." при 	
граници и съседи:	
№ ХХХХХХ, ............................	на ............................	
(начин на трайно	(име на собственика)	
ползване)	 	
№ ХХХХХХ, ............................	на ............................	
(начин на трайно	(име на собственика)	
ползване)	 	
№ ХХХХХХ, ............................	на ............................	
(начин на трайно	(име на собственика)	
ползване)	 	
№ ХХХХХХ, ............................	на ............................	
(начин на трайно	(име на собственика)	
ползване)	 	
...........................................................	 	

 	 	 	

 	 	 	
Скицата съдържа: .............. стр. и има срок на валидност	
6 месеца.	
 	
Изработил:	( )	
 	(име на фирмата, изпълняваща	
 	техническите дейности)	
 	 	
Дата: ... 200.. г.	 	
Заверил:	( )	
 	Печат (началник на общинска 	
 	служба по земеделие и гори)	

Приложение № 2 към чл. 3, ал. 2

СКИЦА		
№ ........./............ 20... г.		
М 1: ............		
 		
на имот с номер ХХХХХХ в землището на гр. (с.)		
с ЕКАТТЕ ................, общ		
Имотът е собственост на:		
1. .............................................	, гр. (с.) ...............		
Документ: .............................................	от ......... г.,		
Площ на имота: ....., ..... дка	Начин на трайно 		
 	ползване: ...............		
Имотът попада в:	 		
Отдел/подотдел Площ	Вид на горите или		
......../.........	....., ....дка	вид на подотдела		
......../.........	....., ....дка	................		
 	 	................		
....................................................... 	 		
Имотът се намира в местността 	"........................." при		
граници и съседи:	 		
№ ХХХХХХ, ............................	на ............................		
(начин на трайно	(име на собственика)		
ползване)	 		
№ ХХХХХХ, ............................	на ............................		
(начин на трайно	(име на собственика)		
ползване)	 		
№ ХХХХХХ, ............................	на ............................		
(начин на трайно	(име на собственика)		
ползване)	 		
№ ХХХХХХ, ............................	на ............................		
(начин на трайно	(име на собственика)		
ползване)	 		
...........................................................	 		
№ ХХХХХХ, ............................	на ............................		
(начин на трайно	(име на собственика)		
ползване)	 		
№ ХХХХХХ, ............................	на ............................		
(начин на трайно	(име на собственика)		
ползване)	 		
№ ХХХХХХ, ............................	на ............................		
(начин на трайно	(име на собственика)		
ползване)	 		
№ ХХХХХХ, ............................	на ............................		
(начин на трайно	(име на собственика)		
ползване)	 		
 	 		
Върху имота има следните ограничения:		
98 Да се използва съгласно Закона за горите и		
правилника за прилагането му. 		

 	 	 	

 	 	 	
 		
Скицата съдържа: .........стр. и има срок на валидност		
6 месеца.		
 		
Изработил:	( )		
 	(име на фирмата, изпълняваща		
 	техническите дейности)		
 	 		
Дата: .... 200.. г.	 		
Заверил:	( )		
 	Печат (Началник на общинска 		
 	служба по земеделие и гори)		

Приложение № 3 към чл. 10, ал. 2

Актове, които са основание за първоначално откриване на партида на имот в регистъра

1. Решения за възстановяване на право на собственост в съществуващи (възстановими) стари реални граници или в нови реални граници въз основа на план за земеразделяне или карта за възстановяване на собствеността.
2. Решения за възстановяване на право на собственост въз основа на съдебни решения.
3. Решения за определяне на земите на научно-производствени и други държавни организации въз основа на заповедта на министъра на земеделието и горите по чл. 24, ал. 2 ЗСПЗЗ и актове за определяне на териториите по чл. 6 ЗВСГЗГФ.
4. Решения за обезщетяване с държавна или общинска земя или с гори и земи от държавния горски фонд.
5. Актове за оземляване с държавна или общинска земя чрез прехвърляне на собственост.
6. Протоколи за предоставяне за стопанисване от общината по чл. 19 ЗСПЗЗ и чл. 18д, ал. 5 и чл. 32, ал. 5 ППЗСПЗЗ.
7. Други актове, посочени в номенклатура от съдържанието на ZEM-формата. 
Забележка. Актовете по приложението са основание за откриване на партида, ако са влезли в сила.

Приложение № 4 към чл. 10, ал. 4

Партидата съдържа ....... стр.	
ОБЩИНСКА СЛУЖБА 	
ПО ЗЕМЕДЕЛИЕ И ГОРИ	
ОБЩИНА 	
ЕКАТТЕ 	
ОБЩИНА 	
ОБЛАСТ	
РЕГИСТЪР НА ЗЕМЕДЕЛСКИТЕ ЗЕМИ, 	
ГОРИ И ЗЕМИ от ГОРСКИЯ ФОНД	
Землище на гр. (с.) ..................., ЕКАТТЕ ............, 	
община ........................	
ПАРТИДА на ИМОТ № .......	
открита на ....... г.	
закрита на ....... г.	
ЧАСТ А. ДАННИ ЗА ИМОТА с пълен № .......	
Площ: (от графика) ....... дка (словом)	
Площ: (по документи) ....... дка (словом)	
Местност в землището: ............................	
Категория на земята: .......: ....... (словом) - ....... дка	
....... (словом) - ....... дка	
Начин на трайно ползване: 	
Вид територия .......:	
Вид собственост .......:	
Възстановен по ЗСПЗЗ (ЗВСГЗГФ):	
Стойност на имота .......: ....... лв.	
Данъчна оценка на имота: ....... лв.	
Координати на гранични точки:	
Точка №____ Х ____ ____ Y ____ 	
1. 	
2. 	
3.	
N.	
ЧАСТ Б.	СОБСТВЕНИЦИ	ОСНОВАНИЕ 	
 	 	ЗА ВПИСВАНЕ	
ЧАСТ В.	ВЕЩНИ ПРАВА,	ОСНОВАНИЕ 	
 	СЕРВИТУТИ, НАЕМ 	ЗА ВПИСВАНЕ	
 	И АРЕНДА, ИСКОВИ	 	
 	МОЛБИ	 	
ЧАСТ Г.	ИПОТЕКИ	ОСНОВАНИЕ 	
 	 	ЗА ВПИСВАНЕ	
ЧАСТ Д.	ВЪЗБРАНИ И ДРУГИ	ОСНОВАНИЕ	
 	ТЕЖЕСТИ	ЗА ВПИСВАНЕ	
ЧАСТ Е.	АДМИНИСТРАТИВНИ	ОСНОВАНИЕ	
 	ОГРАНИЧЕНИЯ	ЗА ВПИСВАНЕ	
 	НА ПОЛЗВАНЕ	 	

 	Дата: .......... г.	Изготвил: .............................	
 	 	( )	
 	Началник на ОСЗГ: 	..............................	
 	 	( )	

Забележка. Към закрита партида се прилага документ за датата на закриване и за номерата на новооткритите партиди (имоти).

Приложение № 5 към чл. 28, ал. 3

Изисквания за кодиране на линиите	
и цветовете	
 	
Код на	Вид линия	Тип	Цвят	
линия	 	 	 	
174 	съществуващи	непрекъсната 	черен	
 	граници	 	 	
286	проектни	прекъсната, със-	син/черен	
 	граници	тавена от точки	 	

Приложение № 6 към чл. 35, ал. 1

Актове, които са основание за промени в част "Б" на партидата на имота

1. Нотариални актове, с които се прехвърля правото на собственост и се признава правото на собственост (констативни нотариални актове, актове, които имат силата на констативни нотариални актове).
2. Договори, с които се прехвърля наследство, в което има земеделска земя, гора или земя от горския фонд (ГФ).
3. Актове за отказване от право на собственост.
4. Договори за делба след възстановяването на собствеността и съдебно-разделителни протоколи.
5. Спогодби по спорове относно актове, които подлежат на вписване.
6. Съдебни решения, влезли в сила, които заместват актовете по т. 1.
7. Съдебни решения, с които се констатира съществуването на подлежащи на вписване актове.
8. Заповеди на министъра на земеделието и горите и договори за замяна на земи от държавния поземлен фонд (ДПФ) със земеделски земи на граждани и юридически лица.
9. Решения на общинския съвет и договори за замяна на земеделски земи от общинския поземлен фонд (ОПФ) със земи на граждани и юридически лица, както и на гори и земи от общинския горски фонд с гори и земи на граждани и юридически лица.
10. Заповеди на министъра на земеделието и горите и договори за продажба на земеделска земя и на гори и земи от ДГФ от ДПФ на граждани и юридически лица.
11. Решения на общинския съвет и договори за продажба на земеделска земя и на гори и земи от общинския горски фонд от ОПФ на граждани и юридически лица.
12. Актове за внасяне право на собственост в търговско дружество.
13. Актове за прехвърляне на предприятие, в което има земеделски земи и гори и земи от ГФ.
14. Постановление на съдия-изпълнителя или на съда по несъстоятелността за възлагане на земеделска земя и гори и земи от ГФ.
15. Решения на ОСЗГ за обезщетяване с държавна или общинска земя и гори и земи от ГФ.
16. Актове за оземляване с държавна или общинска земя чрез прехвърляне на собственост.
17. Актове за отчуждаване на земеделски земи и гори и земи от ГФ за държавни и общински нужди.
18. Актове за държавна и за общинска собственост.
19. Нотариални актове за признаване на право на собственост, придобито по давност.
20. Други актове, посочени в номенклатура от съдържанието на ZEM-формата. 
Забележка. Тези от актовете по приложението, за които е предвидено вписване, се отразяват в партидата след извършването му.

Приложение № 7 към чл. 35, ал. 2

Актове, които са основание за вписване в част "В" на партидата на имота

1. Нотариални актове, с които се учредява, прехвърля, изменя или прекратява ограничено вещно право (право на ползване, право на строеж и др.) или се признава такова право (констативни нотариални актове, актове, които имат силата на констативни нотариални актове).
2. Договори за прехвърляне на наследство, в което има ограничено вещно право върху земеделска земя, гора или земя от горския фонд (ГФ).
3. Актове за отказване от ограничено вещно право.
4. Договори за делба след възстановяването на собствеността и съдебно-разделителни протоколи, с които се учредява ограничено вещно право.
5. Спогодби и съдебни решения, заместващи или констатиращи съществуването на актове относно ограничени вещни права.
6. Заповеди на министъра на земеделието и горите и договори, с които се отстъпва, изменя или прекратява ограничено вещно право върху земя от ДПФ и гори и земи от ДГФ на граждани и юридически лица.
7. Решения на общинския съвет и договори, с които се отстъпва, изменя или прекратява ограничено вещно право върху земя от ОПФ и на гори и земи от общинския горски фонд на граждани и юридически лица.
8. Актове за внасяне ограничено вещно право в търговско дружество.
9. Актове за прехвърляне на предприятие, в което има ограничено вещно право върху земеделска земя и гори и земи от ГФ.
10. Акт за внасяне на земеделска земя и гори и земи от ГФ в кооперация.
11. Постановление на съдия-изпълнителя или на съда по несъстоятелността за възлагане на ограничено вещно право върху земеделска земя и гори и земи от ГФ.
12. Нотариални актове за признаване на ограничено вещно право, придобито по давност.
13. Актове за държавна или за общинска собственост
14. Актове за учредяване на право на строеж по реда на Закона за устройство на територията.
15. Договор за наем на земеделска земя и гори и земи от ГФ за срок, по-дълъг от една година.
16. Договор за аренда на земеделска земя или стопанство.
17. Договор за съвместна дейност за ползване на земеделски земи.
18. Други актове, посочени в номенклатура от съдържанието на ZEM-формата. 
Забележка. Тези от актовете по приложението, за които е предвидено вписване, се отразяват в партидата след извършването му.

Приложение № 8 към чл. 35, ал. 3

Искови молби и други актове, които се вписват в част "В" на партидата на имота

1. Искови молби за признаване нищожността, за унищожаване, за отменяване или за разваляне на актове, подлежащи на вписване.
2. Искови молби за сключване на окончателен договор по чл. 19, ал. 3 ЗЗД.
3. Искови молби за постановяване на решения, които заместват или с които се констатира съществуването на подлежащи на вписване актове.
4. Влезлите в сила съдебни решения, постановени по вписаните искови молби.
5. Молби на кредиторите на наследодателя или на заветниците за отделяне на недвижимите имоти на наследодателя.
6. Други актове, посочени в номенклатура от съдържанието на ZEM-формата. 
Забележка. Актовете по приложението се отразяват в партидата, ако са вписани.

Приложение № 9 към чл. 35, ал. 4

Актове, които са основание за вписване в част "Г" на партидата на имота

1. Нотариални актове, молби и други актове за учредяване на ипотеки.
2. Молби за вписване на промени относно вземания и задължения, обезпечени с ипотека (чл. 171 ЗЗД).
3. Молби за подновяване на ипотеки (чл. 172 ЗЗД).
4. Молби, съдебни и други актове за заличаване на ипотеки (чл. 179 и 181 ЗЗД).
5. Други, посочени в номенклатура от съдържанието на ZEM-формата. 
Забележка. Актовете по приложението се отразяват в партидата, ако са вписани.

Приложение № 10 към чл. 35, ал. 5

Актове, които са основание за вписване в част "Д" на партидата на имота

1. Заповеди на съда, искания на съдия-изпълнителя, писма от компетентни длъжностни лица или други държавни органи за налагане на възбрана.
2. Нотариално заверено съгласие за вписване на гаранция за неотклонение на обвиняем по наказателно дело.
3. Нареждания и заявления за заличаване на вписани възбрани.
4. Други, посочени в номенклатура от съдържанието на ZEM-формата. 
Забележка. Актовете по приложението се отразяват в партидата, ако са вписани.

Приложение № 11 към чл. 49, ал. 1, т. 1

ОБЩИНСКА СЛУЖБА 	
ПО ЗЕМЕДЕЛИЕ И ГОРИ	
ОБЩИНА 	
ЕКАТТЕ 	
ОБЩИНА 	
ОБЛАСТ	
РЕГИСТЪР НА ЗЕМЕДЕЛСКИТЕ ЗЕМИ, 	
ГОРИ И ЗЕМИ от ГОРСКИЯ ФОНД	
землище на гр. (с.) .......................... ЕКАТТЕ ..................	
ВХОДЯЩ РЕГИСТЪР на молбите за изменение на картата	
на възстановената собственост	
 	
№	Дата	Вид, том,	№ 	№ на ново-	Вписване в	
 	 	стр. 	имот	образувани	партида №,	
 	 	на акта	 	имоти	дата, подпис	
1	2	3	4	5	6	

Приложение № 12 към чл. 49, ал. 1, т. 2

ОБЩИНСКА СЛУЖБА 	
ПО ЗЕМЕДЕЛИЕ И ГОРИ	
ОБЩИНА 	
ЕКАТТЕ 	
ОБЩИНА 	
ОБЛАСТ	
РЕГИСТЪР НА ЗЕМЕДЕЛСКИТЕ ЗЕМИ, 	
ГОРИ И ЗЕМИ от ГОРСКИЯ ФОНД	
землище гр. (с.) ............... ЕКАТТЕ .................	
РЕГИСТЪР ЗА СПРАВКИ	
 	
№	Дата	Вид справка,	Пар- 	Такса,	Квитан-	Длъжно-	
 	 	удостове-	тида	лв.	ция №	стно лице, 	
 	 	рение №,	№	 	 	подпис	
 	 	устна	 	 	 	 	
1	2	3	4	5	6	7